Tonio Tamra
Tonio Tamra (9. märts 1962 Tallinn – 8. juuli 2024) oli eesti muusik, helilooja, arranžeerija, muusikapedagoog ja poliitik. Ta aitas kaasa Eesti muusikaalase huvihariduse ja õppekavade arengule. Tonio Tamra on olnud seotud laulu- ja tantsupidude korraldamisega nii riiklikul kui maakondlikul tasandil. Tonio Tamra oli seotud mitme eriakustikaga kultuurihoone rajamisega – Eesti Muusika- ja Teatriakadeemia uue õppehoone ehitus, Viljandi Muusikakooli renoveerimine. Ta on assisteerinud Viljandi Kultuuriakadeemia muusikamaja, Pärimusmuusika Aida ja Viljandi Muusikakooli orkestrimaja ehitustööde teostamise juures. Tonio Tamra oli Eesti Heliloojate Liidu Liige aastast 2020. Ta on korduvalt valitud Viljandi maakonna kõige mõjukamate inimeste hulka. Tonio Tamra õppis Viljandi Paalalinna Koolis, Viljandi Muusikakoolis, Tallinna Muusikakeskkoolis viiulit, Heino Elleri Muusikakoolis. 1994. aastal lõpetas ta Eesti Muusika- ja Teatriakadeemia heliloomingu erialal professor Lepo Sumera klassis.